My pragtige 4 dogtertjies: 'Julle bly my prioriteit' - Jou Gesin | Solidariteit WêreldJou Gesin | Solidariteit Wêreld
Tuis › vroue-maand-2017 › ouerskap › My pragtige 4 dogtertjies: 'Julle bly my prioriteit'
Deur Martie Maree
Vandag sit ek in my kantoor as 'n Mamma in die werkplek. Ek bid, ek dink en ek wonder…
Hierdie briefie is aan my vier dogters Jana, Carla, Riandi en Marli by wie my gedagtes vandag dwaal.
Ma-wees in die werkplek, is 'n ingeweefde deel van my menswees. My werk, nie net 'n werk nie – my passie en roeping – glo ek!
Ek wonder of julle dit as onregverdig beskou? Voel julle afgeskeep?
…en ek wonder, sal julle eendag verstaan van die stryd wat ek met tyd voer hier binne my?
Vir verskeie redes het baie mammas soos ek voltydse beroepe wat beteken ons tyd is verdeeld. Hierdie beroepe is wel vol geleenthede, maar dis geensins sonder uitdagings nie, en of die ideale werk-lewe-gesin-balans ooit haalbaar is – dit weet ek nie.
Sonder enige twyfel, weet verseker dat julle kosbaar, geliefd en baie waardevol is. Julle is my belangrikste "kliënte" en ek sal áltyd plek maak in my dagboek vir elkeen van julle.
Ek is jammer vir die trane, glimlaggies, benoude- en vreugde oomblikke wat ek mis. Vir nou doen ek die beste wat ek kan en ek glo nie om te werk en my werk te geniet maak my 'n slegte ma of vrou nie. (Ek hoop nie so nie.)
Familietýd is wel die mees kosbaarste tyd van my dag. Die tydjies wat ons saam kan eet, stories kan lees en selfs saam oefen. Daardie blye oomblik as jy, Marli op en af spring van blydskap as ek na werk by die huis instap, jy Riandi, in my arms in hardloop en die drukkie-tyd, Jana en Carla. Hierdie tydjies maak elke dag se alles die moeite werd!
Weet dat hier waar ek elke dag by die werk sit my gedagtes kort-kort by julle draai. Soms dink ek aan die lewens wat julle eendag as grootmense sal lei, hoe verwonderd ek is oor julle verskillende denkwyses en selfvertroue – so selfversekerd en talentvol. Ek vertrou dat julle dit nie langs die pad sal verloor nie, want vir julle wil ek net die beste hê. Ek twyfel nie dat julle suksesvol sal wees nie. Ek raak bang en opgewonde in dieselfde asemteug as ek na julle stories en drome luister. Die wêreld van werk weet nie wat wag met dié Maree-sussies op pad nie.
Droom groot. Dink nugter. Werk hard. Gebruik julle geleenthede.
Jana, Carla, Riandi en Marli ek wens julle sukses op julle lewens-paaie. Ek wens vir julle elkeen liefde en 'n omgee-hart.
My gebed: "Here, gee vir ons as ouers die wysheid en geduld om hierdie vier kosbare dogters met liefde en dissipline groot te maak sodat hulle 'n standvastige karakter kan ontwikkel en U bo alles sal dien."
Wat 'n groot voorreg om julle mamma, en ook 'n werkende mamma te kan wees.
Julle bly my prioriteit – belangriker as my werk of my gesondheid! In hierdie eindelose stryd wat ek met tyd voer sal ek elke dag probeer om julle gelukkig te hou…